Illum, il-Kummissjoni ddeċidiet li tibgħat ittra ta' intimazzjoni lill-Awstrija. Din tikkonċerna l-leġiżlazzjoni l-ġdida li taħtha ċ-ċittadini tal-UE li jaħdmu fl-Awstrija qed iħabbtu wiċċhom mal-indiċjar tal-benefiċċji tal-familja u t-tnaqqis tat-taxxa tal-familja tagħhom meta t-tfal tagħhom ikunu residenti barra mill-pajjiż. Mill-1 ta' Jannar 2019, l-Awstrija għamlet il-benefiċċji tal-familja u t-tnaqqis tat-taxxa tal-familja mħallsa għal tfal li huma residenti fi Stat Membru ieħor, dipendenti fuq l-għoli tal-ħajja ta' dak l-Istat Membru. Dan ifisser li bosta ċittadini tal-UE li jaħdmu fl-Awstrija u li jikkontribwixxu għas-sistema ta' sigurtà soċjali u tat-taxxa tagħha bl-istess mod bħall-ħaddiema lokali, se jirċievu inqas benefiċċji sempliċement għax it-tfal tagħhom jgħixu fi Stat Membru ieħor. Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “Is-suq uniku tagħna huwa bbażat fuq il-ġustizzja u t-trattament ugwali. Fl-UE m'hemm l-ebda ħaddiema tat-tieni klassi. Meta l-ħaddiema mobbli jikkontribwixxu bl-istess mod għal sistema ta' sigurtà soċjali bħall-ħaddiema lokali, dawn għandhom jirċievu l-istess benefiċċji, anke meta t-tfal tagħhom jgħixu barra mill-pajjiż. Fl-UE m'hemm l-ebda tfal tat-tieni klassi.” Ir-regoli tal-UE dwar il-koordinazzjoni tas-sistemi ta' sigurtà soċjali[1] (ir-Regolament (KE) Nru 883/2004) ma jippermettux li Stat Membru jnaqqas il-benefiċċji fi flus mogħtija lill-persuni assigurati taħt il-leġiżlazzjoni tiegħu sempliċement minħabba li huma jew il-membri tal-familja tagħhom huma residenti fi Stat Membru ieħor. Dawn ir-regoli jipprojbixxu wkoll id-diskriminazzjoni abbażi tan-nazzjonalità. Kwalunkwe tnaqqis fil-benefiċċji tal-familja sempliċement għax it-tfal huma residenti barra mill-pajjiż, jikser ir-regoli tal-UE dwar is-sigurtà soċjali, kif ukoll il-prinċipju tat-trattament ugwali tal-ħaddiema li huma ċittadini ta' Stat Membru ieħor fir-rigward tal-vantaġġi soċjali u fiskali (ir-Regolament (UE) Nru 492/2011). Bl-ittra ta' intimazzjoni li bagħtet lill-Awstrija, il-Kummissjoni Ewropea nediet uffiċjalment il-proċedura ta' ksur. Issa l-Awstrija għandha xahrejn biex tindirizza t-tħassib tal-Kummissjoni. Inkella, il-Kummissjoni tista' tiddeċiedi li tibgħat opinjoni motivata. Sfond Is-Suq Uniku ġust huwa prijorità għal din il-Kummissjoni. F'Diċembru 2016, il-Kummissjoni ppreżentat reviżjoni tar-regoli dwar il-koordinazzjoni tas-sistemi ta' sigurtà soċjali, biex tagħmilhom ġusti, ċari u aktar faċli biex jiġu infurzati. Il-proposta tissalvagwardja l-moviment liberu u tipproteġi d-drittijiet taċ-ċittadini, filwaqt li ssaħħaħ l-għodod biex tindirizza l-abbuż possibbli. L-Istati Membri tal-UE waslu għal ftehim dwar il-proposta f'Ġunju 2018. Il-Parlament Ewropew ivvota dwar il-proposta f'Diċembru 2018. Kien hemm suġġerimenti minn xi wħud fil-Kunsill u fil-Parlament li għandu jitħalla l-indiċjar tal-benefiċċji tal-familja mogħtija lit-tfal li huma residenti barra minn pajjiżhom, iżda dawn ġew miċħuda b'mod ċar. Bħalissa għaddejjin negozjati finali bejn it-tliet istituzzjonijiet biex jintlaħaq kompromess (“trilogi”). Il-prinċipju ta' trattament ugwali jipprojbixxi kwalunkwe diskriminazzjoni, diretta jew indiretta, abbażi tan-nazzjonalità. Il-mekkaniżmu ta' indiċjar Awstrijak huwa diskriminatorju għax iwassal għal tnaqqis fil-benefiċċji tal-familja u fit-tnaqqis tat-taxxa mogħtija lill-ħaddiema fl-Awstrija sempliċement minħabba li t-tfal tagħhom huma residenti fi Stat Membru ieħor. Il-fatt li tali Stat Membru għandu għoli tal-ħajja aktar baxx mill-Awstrija m'għandu l-ebda rilevanza għal benefiċċju mħallas bħala somma f'daqqa u li mhuwiex marbut mal-ispejjeż reali għall-manteniment ta' tifel. Għal Aktar Informazzjoni Segwi lil Marianne Thyssen fuq Facebook u Twitter Abbona b'xejn għall-bullettin bl-email tal-Kummissjoni Ewropea dwar l-impjiegi, l-affarijiet soċjali u l-inklużjoni. [1] ĠU L 166, 30.4.2004, p. 1